আবুবকর গুমি

**আবুবকর মাহমুদ গুমি** (৭ নভেম্বর ১৯২৪ – ১১ সেপ্টেম্বর ১৯৯২) ছিলেন একজন নাইজেরীয় ইসলামি পণ্ডিত এবং নাইজেরিয়ার উত্তর অঞ্চলের গ্র্যান্ড কাদি (১৯৬২–১৯৬৭)। এই পদের কারণে তিনি ওই অঞ্চলে শরিয়া আইন ব্যবস্থার ব্যাখ্যার ক্ষেত্রে প্রধান ব্যক্তিতে পরিণত হন। তিনি ১৯৫০ ও ১৯৬০-এর দশকে উত্তর অঞ্চলের প্রিমিয়ার আহমাদু বেলো এর ঘনিষ্ঠ সহযোগী ছিলেন এবং পরবর্তীতে গ্র্যান্ড কাদি হন। ১৯৬৭ সালে এই পদটি বিলুপ্ত করা হয়।

গুমি ঔপনিবেশিক শাসনামলে একজন স্পষ্টভাষী নেতা হিসেবে আত্মপ্রকাশ করেন। তিনি মনে করতেন যে, 'পরোক্ষ শাসন' ব্যবস্থার চর্চা আমির-দের ধর্মীয় ক্ষমতাকে খর্ব করেছে এবং পশ্চিমাভিমুখিতাকে উৎসাহিত করেছে। ১৯৬০-এর দশক থেকে সুফি ভ্রাতৃত্বের নেতাদের সঙ্গে তার প্রকাশ্য বিরোধ শুরু হয়, যার প্রেক্ষিতে ১৯৭০ ও ১৯৮০-এর দশকে তিনি টেলিভিশন অনুষ্ঠানে তাদের সাথে বিতর্কে লিপ্ত হন। সেই সময়ে তিনি কাদুনা কেন্দ্রীয় মসজিদে (সুলতান বেলো মসজিদ) প্রতি শুক্রবার আলোচনার সভার মাধ্যমে নিজের চিন্তাধারা প্রচার করতেন। এই সভাগুলোতে তিনি ইসলামের আদি উৎসে ফিরে যাওয়া বা বিশুদ্ধ ইসলামি চর্চার প্রয়োজনীয়তার ওপর ভিত্তি করে প্রচলিত কর্তৃপক্ষের সমালোচনা করতেন। তিনি মরমীবাদের কঠোর সমালোচনাও করতেন।

তার অনেক সন্তান ছিল, তবে তাদের মধ্যে সবচেয়ে পরিচিত হলেন ডক্টর আহমদ আবুবকর গুমি, যিনি তার বাবার উত্তরসূরি হিসেবে কাদুনা কেন্দ্রীয় মসজিদের (সুলতান বেলো) পণ্ডিতের দায়িত্ব পালন করছেন। ডক্টর আহমদ গুমি আহমদু বেলো বিশ্ববিদ্যালয় থেকে পাশ করা একজন সনদপ্রাপ্ত চিকিৎসক এবং সাবেক সামরিক কর্মকর্তা। তিনি সামরিক বাহিনী ছেড়ে সৌদি আরবের মক্কার উম্ম আল-কুরআ বিশ্ববিদ্যালয়ে ফিকহ (*[[ইসলামি আইনশাস্ত্র]]*) অধ্যয়ন করতে যান এবং সেখান থেকে পিএইচডি ডিগ্রি অর্জন করেন।

গুমি মালিকি মাযহাবের অনুসারী ছিলেন, যা তার বিভিন্ন লেখনী এবং কুরআনের তাফসির (*রাদ্দুল আযান ইলা মাআনিল [[কুরআন]]*) থেকে বোঝা যায়।

## জীবনী

### প্রারম্ভিক জীবন ও শিক্ষা
গুমি ১৩৪৪ হিজরি সালের রমজান মাসের শেষ শুক্রবারে গুমি গ্রামে (বর্তমানে জামফারা রাজ্যের একটি স্থানীয় সরকার এলাকা) মাহমুদের পরিবারে জন্মগ্রহণ করেন। তার বাবা মাহমুদ ছিলেন একজন ইসলামি পণ্ডিত এবং গুমির আলকালি (বিচারক)। তার শিক্ষা শুরু হয় নিজ পরিবারে, তার বাবার কাছে। পরবর্তীতে তাঁকে সোকোতো প্রদেশের আমবুরসা নামক স্থানে মুসা নামক একজন শিক্ষকের তত্ত্বাবধানে পাঠানো হয়। সেখানে তিনি ফিকহ শিখেন এবং নবীর প্রশংসামূলক কবিতা পড়েন। তার প্রথম সাধারণ শিক্ষা প্রতিষ্ঠান ছিল ডোগোনদাজি প্রাথমিক বিদ্যালয়। প্রাথমিক বিদ্যালয়ে থাকাকালীন তিনি সোকোতোর ভবিষ্যৎ ১৮তম সুলতান ইব্রাহিম দাসুকির সাথে পরিচিত হন এবং ধর্মীয় কাজে পারদর্শিতা প্রদর্শন করেন। তাঁকে 'হাকিমিন সালা' (নামাজের নেতা) হিসেবে নিযুক্ত করা হয় এবং শিক্ষার্থীদের ধর্মীয় কার্যক্রম দেখাশোনার দায়িত্ব দেওয়া হয়। এক বছরের মধ্যে তাঁকে সোকোতো মিডল স্কুলে বদলি করা হয়, যেখানে আহমাদু বেলো শিক্ষকতা করতেন। সেখানে শেহু শাগারি, ওয়াজিরি মুহাম্মাদু জুনাইদু এবং ইয়াহায়া গুসাউয়ের মতো ব্যক্তিদের সাথে তার পরিচয় হয়; গুসাউ ছিলেন প্রখ্যাত নাইজেরীয় মুসলিম সংগঠন জামাতু নাসরিল ইসলামের সহ-প্রতিষ্ঠাতা।

মিডল স্কুলের পড়াশোনা শেষ করে তিনি আইন বিষয়ে পড়ার জন্য কানো যান এবং সেখানে কাদি হিসেবে প্রশিক্ষণ নেন। তিনি কাদি আত্তাহিরুর লিপিকার হিসেবে কাজ শুরু করলেও শীঘ্রই নিজের কাজের প্রতি বীতশ্রদ্ধ হয়ে পড়েন। এই একঘেয়েমি থেকে বাঁচতে তিনি ব্যক্তিগতভাবে ইসলাম ও তাফসির পড়ানো শুরু করেন। ১৯৩৭ সালে মিডল স্কুলে থাকাকালীন তিনি তার বাবাকে হারান। ৩ বছর পর ১৯৪১ সালে মাত্র ১৯ বছর বয়সে তিনি মারিয়ামকে বিয়ে করেন।

### প্রারম্ভিক কর্মজীবন
১৯৪৭ সালে আবুবকর গুমি কাদি আত্তাহিরুর সচিবের পদ ছেড়ে দেন এবং কানো ল স্কুলে শিক্ষকতা শুরু করেন। কানোতে থাকাকালীন তিনি শেখ সাইদ হায়াতুর সাথে পরিচিত হন, যিনি ১৯ শতকের মাহদিস্ট নেতা হায়াতু ইবনে সাইদের পুত্র ছিলেন। আবুবকর মাহদিয়া আন্দোলনের শিক্ষার প্রতি আকৃষ্ট হন এবং কিছু সময়ের জন্য এই আন্দোলনের অনুসারী ছিলেন। পরবর্তীতে তিনি হায়াতুর মেয়ে মারিয়ামকে বিয়ে করেন। তবে সন্তান প্রসবের পর মারিয়াম মারা যান। আবুবকর গুমির প্রথম সন্তান আহমদ আবুবকর ছিলেন না, বরং তিনি ছিলেন ডক্টর হামজা আবুবকর, যিনি বর্তমানে সৌদি আরবের রিয়াদে চিকিৎসাসেবা দিচ্ছেন।

১৯৪৯ সালে গুমি সোকোতোর মারু নামক স্থানের একটি স্কুলে শিক্ষকতা শুরু করেন। সেখানে বিখ্যাত শিক্ষক আমিনু কানু ছিলেন। আমিনু ও গুমি ইসলামি বিশ্বাসের ওপর ঐতিহ্যবাহী সমাজের প্রভাব এবং সুফি ভ্রাতৃত্বের উদাসীনতা নিয়ে নিজেদের মতামত বিনিময় করতেন।

পরবর্তীতে তিনি কানোর স্কুল অফ অ্যারাবিক স্টাডিজে উচ্চতর শিক্ষা গ্রহণ করেন। পড়াশোনা শেষ করে তিনি সেখানে দুই বছর শিক্ষকতা করেন। তিনি সুদানের একটি শিক্ষা প্রতিষ্ঠানেও পড়াশোনা করেছিলেন।

১৯৫৭ সালে তিনি সৌদি আরব সংক্রান্ত বিষয়ে উত্তর নাইজেরিয়া সরকারের দোভাষী হিসেবে কাজ শুরু করেন।

## সংঘাত
উত্তর নাইজেরিয়ার আমিরাত কর্মকর্তাদের প্রশাসনিক ও ধর্মীয় নির্দেশনার বিষয়ে আবুবকর গুমির আপত্তি ছিল। কর্তৃপক্ষের সাথে তার প্রথম তাত্ত্বিক সংঘাত ঘটে মারু গ্রামে। এই বিরোধ ছিল 'তায়াম্মুম' নিয়ে। মারু মসজিদের প্রধান ইমাম নামাজের আগে বালু দিয়ে পবিত্রতা অর্জনের (তায়াম্মুম) প্রথা পালন করতেন, পক্ষান্তরে গুমির যুক্তি ছিল যে তায়াম্মুম কেবল তখনই করা যাবে যখন পানি পাওয়া যাবে না, অথচ মারু গ্রামে পানি পর্যাপ্ত ছিল। গুমির পাণ্ডিত্য ও যুক্তির কারণে তদন্ত কমিশন তার পক্ষেই রায় দেয়। এই জয়ের পর গুমি মুসলমানদের, বিশেষ করে সুলতানের ব্রিটিশ খেতাব গ্রহণের বিরুদ্ধে সমালোচনামূলক নিবন্ধ লিখে সবার নজর কাড়েন।

গুমির আরেকটি লক্ষ্য ছিল জিবরিল মার্টিনের নেতৃত্বাধীন আহমদিয়া আন্দোলন। গুমির চ্যালেঞ্জের মুখে এই আন্দোলনের প্রসার উত্তর দিকে বাধাগ্রস্ত হয়।

## গণমাধ্যম দৃষ্টিভঙ্গি
শেখ গুমি ১৯৫৫ সালে প্রথম হজ্জ পালন করেন এবং এই যাত্রায় তার সঙ্গী ছিলেন আহমাদু বেলো। মক্কায় অবস্থানকালে তিনি বেলো এবং রাজা সৌদের সান্নিধ্যে ইসলামি কর্মের অনুবাদ করেন। নাইজেরিয়ায় ফিরে তিনি কানোর স্কুল অব অ্যারাবিক স্টাডিজ এবং জামাতু নাসরিল ইসলাম (জেএনআই) প্রতিষ্ঠিত কিছু স্কুলে পড়াতে শুরু করেন। তার শিক্ষার একটি বড় অংশ ছিল ঐতিহ্য ও ধর্মের পার্থক্য এবং ইসলামি পরিচয় বোঝার ওপর। তিনি কুরআনের ব্যাখ্যাও লেখেন যা প্রধানত সুন্নাহর ওপর ভিত্তি করে তৈরি এবং কুরআনকে আরবি থেকে হাউসা ভাষায় অনুবাদ করেন। এর ফলে উত্তর নাইজেরিয়ার বিশাল জনগোষ্ঠীর কাছে পবিত্র কুরআন সহজলভ্য হয়। তবে সুফি ভ্রাতৃত্বের বিরোধিতার কারণে তাঁকে প্রায়ই সমালোচনার শিকার হতে হতো। ১৯৭০-এর দশকে তিনি টেলিভিশন অনুষ্ঠানগুলোতে নিয়মিত মুখ হয়ে ওঠেন।

## ইজালা ও ইসলামি পুনর্জাগরণ
থাম্ব|বয়োজ্যেষ্ঠ বয়সে আবুবকর গুমি।
১৯৬০-এর দশকের শেষের দিকে আহমাদু বেলোর মৃত্যুর পর গুমির প্রধান রাজনৈতিক সমর্থন চলে যায়। তিনি তার চিন্তাধারা প্রসারে সৌদি আরবের বন্ধুদের সাহায্য নিতে শুরু করেন। তিনি ইসলামি শিক্ষায় মরমীবাদ বর্জন এবং বিশুদ্ধ ইসলামি শিক্ষার প্রবর্তনে ওয়াহাবি মতাদর্শের প্রচার শুরু করেন। তিনি ধীরে ধীরে ইসলামি সংস্কারের উদ্দেশ্যে রাজনৈতিক উপায়ে বিশ্বাসী হয়ে ওঠেন এবং নারীদের ভোটাধিকারের পক্ষে অবস্থান নেন। তিনি তার ছাত্রদের মাধ্যমে সুফি ভ্রাতৃত্বের চ্যালেঞ্জ মোকাবিলায় একটি নতুন আন্দোলন শুরু করেন। এই আন্দোলনের নাম ছিল *ইজালাতুল বিদাআ ওয়া ইকামাতুস সুন্নাহ* বা 'বিদআত বর্জন এবং সুন্নাহ পুনর্জীবনের আন্দোলন', যা সংক্ষেপে 'ইজালা' নামে পরিচিত।

উত্তর নাইজেরিয়ার অনেক রাজনৈতিক ও সুফি ব্যক্তিত্ব মনে করতেন যে গুমি মুসলিম ও অমুসলিমদের মধ্যে বিভেদ সৃষ্টি করছেন। তবে গুমি বিশ্বাস করতেন যে নাইজেরীয় মুসলমানদের কখনোই অমুসলিম শাসক মেনে নেওয়া উচিত নয়, যদিও তিনি অমুসলিমদের সাথে শান্তিপূর্ণ সহাবস্থানের পক্ষপাতি ছিলেন।

## পুরস্কার ও সম্মাননা
তিনি নাইজেরিয়ার 'কমান্ডার অব দ্য অর্ডার অব দ্য ফেডারেল রিপাবলিক' সম্মাননা লাভ করেন। ১৯৮৭ সালে হাউসা ভাষায় কুরআনের অনুবাদের জন্য তিনি সৌদি আরব থেকে কিং ফয়সাল আন্তর্জাতিক পুরস্কার লাভ করেন।

## আরও দেখুন
* সানি ইয়াহায়া জিঙ্গির
* সালাফিবাদ

## তথ্যসূত্র

বিষয়শ্রেণী:মালিকি ফিকহ পণ্ডিত
বিষয়শ্রেণী:১৯৯২-এ মৃত্যু
বিষয়শ্রেণী:১৯২২-এ জন্ম